นักการเมืองเอเชียนอเมริกันสร้างประวัติศาสตร์ คว้าชัยเลือกตั้งนายกเทศมนตรี 3 เมืองใหญ่
In Boston, Cincinnati and Seattle, voters elected Asian American candidates for mayor 
การเลือกตั้งระดับท้องถิ่นในหลายรัฐทั่วอเมริกาเมื่อวันอังคาร จบลงไปพร้อมกับชัยชนะของนักการเมืองอเมริกันเชื้อสายเอเชียในหลายสนามเลือกตั้ง โดยเฉพาะในสามเมืองใหญ่ คือ บอสตัน ซินซินเนติ และซีแอตเติล มิเชล วู สตรีอเมริกันเชื้อสายไต้หวันวัย 36 ปี คว้าชัยชนะในการเลือกตั้งนายกเทศมนตรีนครบอสตัน รัฐแมสซาชูเสตส์ ทำให้เธอสร้างประวัติศาสตร์ทั้งเป็นสตรีคนแรก คนเชื้อสายเอเชียคนแรก และคนอเมริกันที่ไม่ใช่คนผิวขาวคนแรก ที่นั่งในตำแหน่งนี้ หลังจากที่ผู้ชายผิวขาวผูกขาดตำแหน่งนายกเทศมนตรีของบอสตันมาตลอด วู ซึ่งเคยดำรงตำแหน่งประธานสภาเมืองบอสตัน เน้นหาเสียงโดยเน้นที่นโยบายต่อต้านการเหยียดสีผิว กระตุ้นเศรษฐกิจและแก้ปัญหาการเปลี่ยนแปลงของสภาพภูมิอากาศ โดยเธอได้รับเสียงสนับสนุนอย่างมากมายจากนโยบายเสนอระบบขนส่งมวลชนฟรี และแก้ปัญหาช่องว่างรายได้ระหว่างคนต่างสีผิว อัฟแท็บ พูเรวัล ทนายความวัย 39 ปีผู้มีเชื้อสายอินเดียและทิเบต สร้างประวัติศาสตร์เป็นนายกเทศมนตรีเชื้อสายเอเชียคนแรกของนครซินซินเนติ รัฐโอไฮโอ พูเรวัล ซึ่งปัจจุบันดำรงตำแหนงผู้อำนวยการสำนักงานศาลในนครซินซินเนติ หาเสียงโดยเน้นเรื่องการนำไอเดียใหม่ ๆ มาสู่ซินซินเนติ รวมทั้งกระตุ้นเศรษฐกิจ ปฏิรูปสำนักงานตำรวจและสร้างที่อยู่อาศัยเพิ่มสำหรับคนรายได้ต่ำ ตลอดจนแก้ปัญหาความปลอยภัยของประชาชน และระบบขนส่งมวลชน ภายหลังทราบว่าชนะการเลือกตั้ง คณะหาเสียงของพูเรวัลมีคำแถลงในวันพุธ แสดงความขอบคุณต่อบรรดาผู้สนับสนุน และบอกว่ารู้สึกยินดีที่ได้เป็นส่วนหนึ่งของคลื่นคนอเมริกันเชื้อสายเอเชียที่ได้เข้ามานั่งในตำแหน่งนายกเทศมนตรีของเมืองต่าง ๆ ผลการเลือกตั้งเบื้องต้นชี้ให้เห็นว่า บรูซ ฮาร์เรลล์ วัย 63 ปี ซึ่งเป็นคนอเมริกันเชื้อสายแอฟริกันและเชื้อสายญี่ปุ่น กำลังจะได้นั่งเก้าอี้นายกเทศมนตรีคนใหม่ของนครซีแอตเติล รัฐวอชิงตัน ซึ่งหากเขาได้รับชัยชนะก็จะเป็นคนเชื้อสายเอเชียคนแรกที่ได้นั่งในตำแหน่งนี้ด้วย ฮาร์เรลล์เน้นหาเสียงโดยมุ่งไปที่นโยบายแก้ปัญหาคนไร้บ้านที่มีจำนวนเพิ่มขึ้นในนตรซีแอตเติล รวมทั้งปัญหาการใช้กำลังของเจ้าหน้าที่ตำรวจ รวมไปถึงการจัดการกับความกังวลเรื่องการเหยียดสีผิวและอคติในหมู่เจ้าหน้าที่ด่านหน้าของเมืองนี้ด้วย